Actium
Store norske leksikon,Historie,Verdens historie og samtidshistorie,Europa,Romerrikets historie
Actium, nå Akri, var i oldtiden navn på en odde i Hellas, på sørsiden av innløpet til Den ambrakiske bukt (Artabukta), i det som i antikken ble omtalt som Akarnania. Her dyrket akarnanerne Apollon Aktios.
Under den romerske borgerkrigen stod det her i 31 fvt. et avgjørende sjøslag mellom Octavians (den senere keiser Augustus') flåte (under Agrippa) og flåten til Marcus Antonius og Kleopatra. Slaget ble en stor seier for Octavian og betegner avslutningen av borgerkrigene i Romerriket og begynnelsen på Augustus' regime og keisertiden. Octavian tok den greske guden Apollon til inntekt for seg da slaget ble vunnet rett utenfor Apollon-tempelet.Etter dette hadde den senere Augustus et helt spesielt forhold til Apollon og fikk bygget et tempel til guden rett ved sin egen bolig på Palatinen og dessuten utbedret helligdommen i Actium. Augustus fikk senere bygget byen Nikopolis («seiersbyen») på nordsiden av stredet, hvor det hvert fjerde år ble arrangert aktiske leker. Les mer i Store norske leksikon Apollon Augustus – første romerske keiser Den greske antikken gresk mytologi Romerriket Romerrikets historie